לנסות, תמיד אפשר" - חשבה בינה לבינה.  "אם כך, אני אביא את הנושא להחלטת חברי הקיבוץ ביום ראשון הקרוב, ואף נדון בהעברתך ממחסן הבגדים" - חתם גורביץ' את השיחה.  איה יצאה מחדר המזכירות מאושרת ומעודדת. הינה, השינוי שייחלה לו עומד אולי להתגשם. היא עשתה דרכה במהירות לחדר האוכל כדי לבשר לדריו את הבשורה. דריו ישב שם, כמובן, עם אברמיקו, כשהם מנהלים שיחה ערה על אירועי היום. "חבר'ה, יש לי בשורה טובה לבשר לכם. הצלם, נתן אקסלרוד, ביקש ממני להשתתף בסרט שהוא מצלם". "מזל טוב מזל טוב" - בירך אותה דריו. "נרים לכבוד זה כוסית" - הוסיף אחריו אברמיקו. "זה עדיין לא סופי, חבר'ה. העניין צריך לקבל אישור של חברי הקיבוץ" - ניסתה איה לצנן את התלהבותם. "את הקול שלי כבר קיבלת" - השיב דריו. "כבר יש לך שני קולות בעד" - החרה החזיק אחריו אברמיקו. שניהם ידעו על חלומה של איה להיות שחקנית קולנוע. אומנם, חשבו שזוהי גחמה שתחלוף עם הזמן, אבל עכשיו פשוט שמחו בשמחתה. "אנחנו ננסה לשכנע כמה שיותר חברים להצביע בעד העניין"  -  אמר לה דריו.  הימים והשעות שעברו מאז יום רביעי ועד ליום ההצבעה, נדמו לאיה כנצח. היא הייתה די מתוחה. האם